Izibongo zikaNtsikana Gaba

Yimbongi yakwaGompo
 Enyaneni kwanti entlango
 Ngamhl'uthile laphum'ilanga
 NaseGwali njengesiqhelo
 Koko lahluka elaloo mhla.

 Kuba waavuka okaGaba
 Nenkwenkw'ebithanda inkomo
 Basing'ebuhlanti bevuka
 Njenge soko elo lesiqhelo.

 Yhintoni na le nto kwedini?
 Andazi nam ndisathe manga
 Ilanga kuntsikana limi
 Lahlaba kwinkab'abeyithanda.

 Yhintoni namhl'ehlileyo
 Phakathi koGaba nelanga?
 Kusasa limbonise into,
 Emin'alivum'akududa.

 Ndithunyiwe kuni maXhosa,
 Kuthiwa iyeza imihla
 Ekuya kufika intlanga;
 Zivel'eMpuma naseNtshona.

 Yenjenje ke wena kaMlawu;
 Maphakathi nabanumzana;
 Lahlan'amab'amasik'enu
 Utsh'uMenz'wab'aba numzana

 Enkosi Ntsikana kaGaba,
 Uthethe watsho okaMlawu;
 "Koqala mna ke ukungena
 'Ze le nto bayibon'ubukhulu."

 "Unyana kaMlawu lilawu,"
 Atsh'amaphakath'egqugula,
 "Masitsh'ukumgcikiva kwethu
 Ukuze lent'abuy'ayithi tya."

 'Ndlela zenqwelo nanzi namhla,
 Xabiso lenkuni lamanzi;
 Yonk'into namhla iyabonwa
 'Yathethwa kusesemnyameni.

 Yintw'entl'ibuyambo makaba,
 Yilahleni yonke imvelo
 Sabelani kokaRhubusana,
 Itsho imbongi ngelayo.